তৌফিক-ই-ইলাহী চৌধুরী
তৌফিক-ই-ইলাহী চৌধুরী (জন্ম: ১ জানুয়ারি ১৯৪৫) একজন রাজনীতিবিদ ও জীবিকসূত্রে একজন সরকারী আমলা যিনি ১৯৬৮ সালে পাকিস্তানের সিভিল সার্ভিসে যোগ দিয়েছিলেন। ১৯৭১-এ স্বাধীন বাংলাদেশের অভ্যূদয়ের পর নানা গুরুত্বপূর্ণ সরকারী পদে দায়িত্ব পালনের পর ২০০২ সালে তিনি সচিব হিসাবে অবসরে গমন করেন। ২০০৯ সালে আওয়ামী লীগ সরকার ক্ষমতায় আসার পর থেকে তিনি প্রধানমন্ত্রীর বিদ্যুৎ, জ্বালানী ও খনিজ সম্পদ বিষয়ক উপদেষ্টা হিসেবে দায়িত্ব পালন করে আসছেন। তিনি বাংলাদেশের স্বাধীনতা যুদ্ধে অংশগ্রহণকারী একজন মুক্তিযোদ্ধা। তিনি একমাত্র উচ্চপদস্থ সরকারী কর্মকর্তা যিনি প্রবাসী সরকারে যোগ না-দিয়ে প্রথম থেকেই অস্ত্র হাতে রণাঙ্গনে অবস্থান করেছেন। মুক্তিযুদ্ধে বীরত্ব ও সাহসিকতাপূর্ণ অবদানের জন্য নবগঠিত বাংলাদেশ সরকার ১৯৭২-এ তাকে বীর বিক্রম খেতাব প্রদান করে।